<classify> SERIKALI ya Uganda amesema nchi yake haitazuia mchele kutoka Tanzania kuingia nchini humo. Kauli hiyo yenye kulenga kupanua wigo wa ushirikiano wa kibiashara miongoni mwa nchi za Jumuiya ya Afrika Mashariki EAC, imetolewa hivi karibuni na Waziri wa Fedha wa Uganda, Matia Kasaija.Mchele umebainika ndiyo bidhaa inayosafirishwa kwa kiasi kikubwa kuingia nchini humo kupitia mpaka wa Mtukula mkoani Kagera, ikifuatiwa na vitunguu. Bidhaa nyingine za Tanzana zenye soko Uganda na ambazo huingizwa kwa wingi ni mtama, karanga, chokaa, chupa Kioo Limited, makaa ya mawe na nyinginezo.Akifungua Maonesho ya 26 ya Biashara ya Wazalishaji nchini Uganda, Kasaija alisema mchele wa Tanzania ambao hivi karibuni ulizuiwa katika mpaka wa Mtukula utaruhusiwa kuingia nchini Uganda.Alidai serikali haitalipiza kisasi kama Tanzania ilivyozuia sukari ya Kakira kutoka Uganda kuingia nchini humo pamoja na kuzuia bidhaa nyingine kuingia katika mpaka huo.Siku chache zilizopita, mchele ulionunuliwa Tanzania ulizuiliwa katika mpaka wa Mtukula na kuna mtu alinieleza kuwa tunalipiza kisasi kwa yaliyotokea awali baada ya kuzuiliwa kwa sukari ya nchini kuingia Tanzania, lakini hapana, sisi ni ndugu, hatutaweza kuondoa faida za Jumuiya ya Afrika Mashariki EAC, alisema.Akizungumza na gazeti hili kwa simu, Meneja Msaidizi wa Forodha mkoani Kagera, Said Mohammed alisema alishangazwa na taarifa za kuzuiwa kwa mchele wa Tanzania katika mpaka wa Mtukula.Alieleza kutokuwa na taarifa hizo na kubainisha kilichotokea ni changamoto ya kawaida katika ujazaji nyaraka kwa ajili ya kupata nafuu ya kodi kwa mujibu wa makubaliano ya nchi za EAC, hivyo kufanya kuchelewa kidogo mpakani.Mmoja wa maofisa malipo katika mpaka wa Mtukula, ambaye hata hivyo ameomba jina lake lihifadhiwe kwa kuwa si msemaji, alisema katika mpaka huo hakuna shida yoyote kwa wafanyabiashara kusafirisha bidhaa zao, kwani zinaendelea vema na kwa amani.Alisema ni suala la utaratibu wa mteja anapokuwa na mzigo wa nchi za EAC kuna nyaraka anazotakiwa kujazwa kwa ajili ya kupata unafuu wa kodi ambazo zinapitishwa na chama cha wafanyabiashara nchini.Alisema nyaraka hizo mzalishaji wa bidhaa hutakiwa kupitishiwa baada ya kukaguliwa na kuwasilisha upande wa pili wa nchi kwa ajili ya unafuu wa kodi kutokana na kuwa na kituo kimoja cha forodha, hivyo ikikosewa kujazwa ndipo mchele unachelewa kidogo kupita.Hizi ni taratibu za kawaida za kiforodha, hata huku kwetu tunafanya ikiwa kuna sehemu imekosewa au bidhaa haina lebo inayoonesha inatoka wapi kama Tanzania au vipi ni lazima kujiridhisha kuepuka wafanyabiashara wajanja kusafirisha bidhaa za nchi nyingine na kupata unafuu wa kodi, alisema.Alibainisha kuwa, lakini utata unaojitokeza mara moja moja sana, kwani hakuna shida ya biashara katika mpaka huo na lazima itambulike kuwa hakuna haki bila wajibu kwa pande zote, kwani awali kulikuwa na tatizo la Uganda kuongeza tozo, lakini baada ya mazungumzo waliziondoa.Alisema Tanzania kuna bidhaa nyingi zinazopelekwa Uganda, lakini inaongoza mchele na kufuatiwa na vitunguu, mtama, karanga, chokaa, chupa Kioo Limited, makaa ya mawe na nyinginezo.Huku Uganda wakiingiza Tanzania bidhaa chache zikiwemo maziwa, vipodozi, vifaa vya kufungashia zamaki, matairi ya pikipiki na nyinginezo. Waziri Kasaija aliyemwakilisha Rais wa Uganda, Y oweri Museveni katika hafla hiyo, alisema Rais alikubali kukutana na wazalishaji mara moja kwa mwaka kusikiliza changamoto wanazokabiliana nazo na namna ya kutafuta suluhisho la changamoto zao.Katika maonesho ya biashara mwaka jana, uzalishaji walieleza masuala mbalimbali waliyohitaji, ikiwemo kumuomba Rais kupunguza malipo ya umeme. Mwaka huu katika ujumbe wake Rais aliwaeleza wafanyabiashara kuwa, Serikali inamalizia mradi wa umeme wa maji wa Bujagali utakaosaidia kupunguza gharama za umeme.Waziri wa Biashara wa Uganda, Amelia Kyambadde alitaka wazalishaji kuendelea kushiriki maonesho ya biashara ili kukuza viwanda nchini humo. Kyambadde alitaka Waganda kuiunga mkono serikali kwa kununua bidhaa za nchi hiyo ili kujenga nchi kupitia sera ya Nunua Uganda, Uza Uganda ili kuvijengea uwezo viwanda vya ndani.Hivi karibuni, nchi hizo mbili zilikubaliana kuuziana sukari pale nchi moja inapokuwa na ziada, huku nyingine ina uhaba wa bidhaa hiyo, lakini baada ya wataalamu wa pande zote mbili kukutana na kujiridhisha kuwepo kwa ziada.Hatua hiyo, ilitokana na changamoto ya kuingiza bidhaa hizo kutokana na unyeti wake . Walikubaliana kujiridhisha kwa kuhakikisha wanaangalia uzalishaji na matumizi ya nchi husika kwa bidhaa hiyo ambayo mara nyingi imekuwa na changamoto kutokana na ukweli kuwa nchi za EAC hazijitoshelezi kwa uzalishaji wa bidhaa hizo.  <topic>: KITAIFA 